เก็บตกการเงิน
ลั่น 1 ก.ค.ใช้ราคาประเมินที่ดินใหม่
15 มิ.ย. 2555

ลั่น 1 ก.ค.ใช้ราคาประเมินที่ดินใหม่ 
นายนริศ ชัยสูตร อธิบดีกรมธนารักษ์ เปิดเผยว่า ในการประชุมคณะกรรมการพิจารณาราคาที่ดิน เมื่อวันที่ 11 มิ.ย.ที่ผ่านมา ที่ประชุมหารือถึงกรณีการกำหนดราคาที่ดินใหม่ และยืนยันว่าจะให้ใช้ราคาประเมินที่ดินใหม่ในวันที่ 1 ก.ค. 2555 อย่างแน่นอน หลังจากเลื่อนการประกาศใช้มา 6 เดือน คือ 1 ม.ค.-30 มิ.ย. 2555 
หากไม่มีประกาศเปลี่ยนแปลงใดๆ การกำหนดใช้ราคาที่ดินใหม่จะเป็นไปโดยอัตโนมัติ คือ 1 ก.ค. 2555-31 ธ.ค. 2558 โดยราคาประเมินที่ดินใหม่ที่ประกาศใช้นั้น จะเป็นอัตราที่กรมธนารักษ์ได้จัดทำบัญชีราคาประเมินที่ดินใหม่ทั่วประเทศเมื่อช่วงปลายปี 2554 โดยราคาจะไม่มีการเปลี่ยนแปลงใดๆ แม้ว่าจะเกิดน้ำท่วม เพราะจากการสำรวจราคาในพื้นที่น้ำท่วม ไม่พบว่าราคาที่ดินในเขตน้ำท่วมลดต่ำลง แต่บางแห่งเช่นใน จ.นครสวรรค์ นั้นมีการปรับราคาเพิ่มขึ้น
สำหรับบัญชีราคาประเมินที่ดินที่จัดทำนั้น เป็นการประเมินราคาที่ดินทั่วประเทศ 29.3 ล้านแปลง หรือคิดเป็นเนื้อที่ประมาณ 321 ล้านไร่ พบว่าราคาที่ดินปรับสูงขึ้นเฉลี่ย 21.34% โดยที่ดินในต่างจังหวัดปรับขึ้น 21.4% ส่วนใน กทม.ปรับขึ้น 17.13% ส่วนบริเวณที่มีราคาประเมินแพงที่สุดของประเทศยังอยู่ที่ถนนสีลม กทม. ตั้งแต่แยกศาลาแดงไปจนถึงแยกนราธิวาสราชนครินทร์ ตารางวา (ตร.ว.) ละ 8.5 แสนบาท จากเดิมอยู่ที่ 6.5 แสนบาท เพิ่มขึ้น 31% รองลงมา คือ ถนนราชดำริ จากแยกราชประสงค์ถึงคลองแสนแสบ ถนนพระราม 1 จากแยกปทุมวันถึงแยกราชประสงค์ และถนนเพลินจิตตลอดสาย ตร.ว.ละ 8 แสนบาท จากเดิมอยู่ที่ 3.54.3 แสนบาท อันดับ 3 แถวถนนราชดำริ จากช่วงศาลาแดงถึงแยกราชประสงค์ และถนนเยาวราชตลอดสาย ตร.ว.ละ 7 แสนบาท จากเดิมอยู่ที่ 3.5 แสนบาท และ 5.5 แสนบาท ตามลำดับ
ทั้งนี้ ในการเลื่อนประกาศใช้ราคาที่ดินใหม่ในช่วง 6 เดือนที่ผ่านมา ทำให้รายได้จากการโอนที่ดินหายไป 6,000 ล้านบาท